# Z Bogom

### Video nagovor

[Povezava na video nagovor zadnjega dne](https://www.facebook.com/salezijanskamladina/videos/962652040816649/?acontext=%7B%22ref%22%3A%22106%22%2C%22action_history%22%3A%22null%22%7D)

### **Molitev**

**+ Križ**

Pesem: **Pojdi med ljudi** - [posnetek](https://www.youtube.com/watch?v=OU-A7Y1y01U)

**Angel Gospodov… Tebe ljubim… Sveti angel…**

**Pridiga Svetega Frančiška**

Ko je sveti Frančišek nekega dne zapustil samostan, je srečal brata Juniperja, ki je bil zelo preprost in dober. Sveti Frančišek ga je imel zelo rad.
Svetnik ga je povabil: »Brat Juniper, pridi, greva pridigat«.
»Moj oče,« je odvrnil brat Juniper, »saj veš, da sem premalo učen. Kako naj nagovorim ljudi?« Ker pa je sveti Frančišek vztrajal, se je brat Juniper omehčal. Obhodila sta vse mesto in v tišini molila za tiste, ki so delali v trgovinah in na vrtovih. Revnim otrokom sta se prijazno nasmehnila. S starejšimi sta izmenjala nekaj besed. Tolažila sta bolne. Nekemu dekletu sta pomagala prenesti zvrhano vedro vode.
Ko sta tako prehodila vse mesto, je sveti Frančišek rekel: »Brat Juniper, čas je, da se vrneva v samostan.« »Kaj pa najina pridiga?« »Sva že vse povedala ... pridige je že konec,« je odgovoril svetnik.

**Slava Očetu…**

**+ Križ**

### Osebno delo

Še enkrat preberi celoten odlomek Poti v Emavs iz Svetega pisma (Lk 24, 13-35) skozi oči odnosov, o katerih smo se pogovarjali na teh postnih duhovnih vajah.

*In glej, prav tisti dan sta dva izmed njih potovala v vas, ki se imenuje Emavs in je šestdeset stadijev oddaljena od Jeruzalema. Pogovarjala sta se o vsem tem, kar se je zgodilo. In medtem ko sta se pogovarjala in razpravljala, se jima je približal sam Jezus in hodil z njima. Njune oči pa so bile zastrte, da ga nista spoznala. Rekel jima je: »O kakšnih rečeh se pogovarjata med potjo?« Žalostna sta obstala in eden izmed njiju, ki mu je bilo ime Kleopa, mu je odgovoril: »Si ti edini tujec v Jeruzalemu, ki ne ve, kaj se je tam zgodilo te dni?« »Kaj neki?« je rekel. Dejala sta: »Kar se je zgodilo z Jezusom Nazarečanom, ki je bil prerok, mogočen v dejanju in besedi pred Bogom in vsem ljudstvom; kako so ga naši véliki duhovniki in poglavarji izročili v smrtno obsodbo in ga križali. Mi pa smo upali, da je on tisti, ki bo odkupil Izrael. Vrh vsega pa je danes že tretji dan, odkar se je to zgodilo. Vsi iz sebe smo tudi zaradi nekaterih žena iz naših vrst. Ko so bile zgodaj zjutraj pri grobu in niso našle njegovega telesa, so se vrnile in pripovedovale, da so imele celó videnje angelov, ki so dejali, da živi. Nekateri izmed naših so šli h grobu in so našli vse takó, kakor so pripovedovale žene, njega pa niso videli.« In on jima je rekel: »O nespametna in počasna v srcu za verovanje vsega, kar so povedali preroki!« Mar ni bilo potrebno, da je Mesija to pretrpel in šel v svojo slavo?« Tedaj je začel z Mojzesom in vsemi preroki ter jima razlagal, kar je napisano o njem v vseh Pismih.*

*Medtem so se približali vasi, kamor so bili namenjeni. On pa se je delal, kakor da gre dalje. Silila sta ga in govorila: »Ostani z nama, kajti proti večeru gre in dan se je že nagnil.« In vstopil je, da bi ostal pri njiju. Ko je sédel z njima za mizo, je vzel kruh, blagoslovil, ga razlomil in jima ga dal. Tedaj so se jima odprle oči in sta ga spoznala. On pa je izginil izpred njiju. In rekla sta drug drugemu: »Ali ni najino srce gorelo v naju, ko nama je po poti govoril in odpiral Pisma?« Še tisto uro sta vstala in se vrnila v Jeruzalem ter našla zbrane enajstere in tiste, ki so bili z njimi. Govorili so, da je bil Gospod resnično obujen in se prikazal Simonu. Tudi ona dva sta pripovedovala, kaj se je zgodilo na poti in kako sta ga prepoznala po lomljenju kruha.*

Svetopisemski odlomek Pot v Emavs si lahko ogledaš tudi na tem [posnetku](https://www.youtube.com/watch?v=bHtCCGgryjg) (angleški podnapisi).

### Sprememba v življenju

* Kaj v tebi po tem vikendu najbolj odmeva?
* Ko ugotoviš, da v tvojih odnosih (z bližnjim/z Bogom) nekaj manjka, da niso intimni, potrebuješ spremembo. Kakšne spremembe lahko ti sam vneseš v tvoje odnose? V tvoj odnos z Bogom?
* Si v svojih odnosih sebičen? Koliko ti daš v odnos? Ali samo pričakuješ nekaj?
* Koliko časa nameniš osebi, s katero bi rad imel intimen odnos?
* Kako preživita ta čas? Kako poteka pogovor? Samo govoriš, ali tudi poslušaš?
* Kako vse zaključke z duhovnih vaj prenesti v vsakdanje življenje?
* Ali je dovolj, da si za druge samo dober zgled ali bi moral narediti kaj več?
* Na kakšen način to, da si katoličan, vpliva na tvoje odnose?

### Poslanstvo

Na koncu svete maše nas duhovnik pošlje v svet, da bi pričevali. Maša se ne konča, ampak nadaljuje. Kar smo sami prejeli smo povabljeni, da delimo naprej. Graditi drugačne odnose, pokazati drugačno pot… Bog tudi po nas ozdravlja druge.

* 3 SKLEPI:
Spoznanja, misli teh PDVkonkretiziraj in si **postavi** 3 konkretne cilje, za vsako tematiko enega. Torej osamljenost, odnos do bližnjih (družina, brat, sestra, prijatelji), odnos z Bogom**. Sklepi naj bodo konkretni, preverljivi in časovno določeni** (npr. do jutri, čez en teden, v roku enega meseca). Lahko so majhni ali veliki, vendar **naj bodo smiselni, realni, preverljivi in časovno določeni.**

|  |  |  |
| --- | --- | --- |
| Področje (tema) | SKLEP | ČAS (do kdaj) |
| OSAMLJENOST - VIRTUALNI SVET |  |  |
| ODNOS Z BLIŽNJIM |  |  |
| ODNOS Z BOGOM |  |  |